ଅମଲା ଅକ୍କିନେନି ଜଣେ ଭାରତୀୟ କଥାଚିତ୍ର ଅଭିନେତ୍ରୀ, ଭାରତ ନାଟ୍ୟମ ନୃତ୍ୟଶିଳ୍ପୀ ଏବଂ ଜଣେ ପଶୁ କଲ୍ୟାଣ ସମିତର କାର୍ଯ୍ୟକର୍ତ୍ତା । ଅମଲା ପ୍ରାୟତଃ ତେଲୁଗୁ କଥାଚିତ୍ର ଏବଂ ତାମିଲ କଥାଚିତ୍ରରେ ଅଭିନୟ କରିଥିଲେ । ଏହି ସ‌ହ ସେ କିଛି କନ୍ନଡ଼, ମାଲାୟଲମ୍ ଏବଂ ହିନ୍ଦୀ କଥାଚିତ୍ରରେ ମଧ୍ୟ ଅଭିନୟ କରିଥିଲେ । ସେ ଦୁଇଟି ଦକ୍ଷିଣ ଭାରତୀୟ ଫିଲ୍ମ ଫେୟାର ପୁରସ୍କାର ଏବଂ ଗୋଟିଏ ସିନେମାଆ ପୁରସ୍କାର ଜିତିଛନ୍ତି । ଅମଲା ତାଙ୍କ ପତି ନାଗାର୍ଜୁନଙ୍କ ସ‌ହ ହାଇଦ୍ରାବାଦରେ ଅବସ୍ଥାପିତ ଭାରତୀୟ ପଶୁ କଲ୍ୟଣ ବୋର୍ଡ଼ର ମାନ୍ୟତା ପ୍ରାପ୍ତ ବ୍ଲୁ କ୍ରସ୍ ସଂସ୍ଥାର ସ‌ହ-ସଂସ୍ଥାପକ ଅଟନ୍ତି । ହାଇଦ୍ରାବାଦରେ ଥିବା ଏହା ଏକ ବେସରକାରୀ ସଂସ୍ଥା, ଯାହା ପଶୁମାନଙ୍କର ସଂରକ୍ଷଣ ଏବଂ ଅଧିକାର ପାଇଁ କାମ କରୁଛି । ପ୍ରାରମ୍ଭିକ ଜୀବନ ଅମଲା କଲିକତାରେ ଗୋଟିଏ ବଙ୍ଗଳା ଭାଷାଭାଷୀ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କର ବାପା ଜଣେ ଜଳସେନା ଅଧିକାରୀ ଥିଲା । ରୁକ୍ମଣୀ ଦେବୀ ଅରୁନ୍ଦଲେଙ୍କ ପ୍ରତିଷ୍ଠିତ କାଳାକ୍ଷେତ୍ର ମହାବିଦ୍ୟାଳୟରୁ ସେ ଭାରତ ନାଟ୍ୟମ୍‌ରେ ସ୍ନାତକ ହାସଲ କରିଥିଲେ । ସେ ବିଶ୍ୱସ୍ତରରେ ଅନେକ ମଞ୍ଚରେ ନୃତ୍ୟ ପ୍ରଦର୍ଶନ କରିଥିଲେ । ଟି. ରାଜେନ୍ଦ୍ର ଅମଲାଙ୍କ ଘରକୁ ବୁଲିବାକୁ ଆସିଥିବା ବେଳେ ଅମଲାଙ୍କର ଭାରତ ନାଟ୍ୟମ ନୃତ୍ୟକଳା ବିଷୟରେ ଜାଣିବାକୁ ପାଇଲେ ଏବଂ ସେ ଅମଲାଙ୍କୁ ଏକ ଶାସ୍ତ୍ରୀୟ ନୃତ୍ୟ ଥିବା କଥାଚିତ୍ରରେ ଅଭିନୟ ପାଇଁ ତାଙ୍କ ମାଆଙ୍କୁ ରାଜି କରାଇଥିଲେ । ଏହା ପରେ ଅମଲା ମଧ୍ୟ ସେହି ଚଳଚ୍ଚିତ୍ରରେ ଅଭିନୟ କରିବାକୁ ଆଗ୍ରହ ପ୍ରକାଶ କରିଥିଲେ । ବ୍ୟକ୍ତିଗତ ଜୀବନ ଅମଲା ୧୯୯୨ରେ ତେଲୁଗୁ କଥାଚିତ୍ର ଅଭିନେତା ଅଭିନେତା ଅକ୍କିନେନି ନାଗାର୍ଜୁନଙ୍କୁ ବିବାହ କରିଥିଲେ । ନାଗାର୍ଜୁନ ତାଙ୍କର ପ୍ରଥମ ପତ୍ନୀ ଦଗୁପତ୍ତି ଲକ୍ଷ୍ମୀ ରାମନାୟିଡ଼ୁଙ୍କୁ ୧୯୯୦ରେ ଛାଡ଼ପତ୍ର ଦେଇଥିଲେ । ଅମଲା ଏବଂ ନାଗାର୍ଜୁନଙ୍କର ପୁଅ ଅଖିଳ ୧୯୯୪ରେ ଜନ୍ମଗ୍ରହଣ କରିଥିଲା । ଅମଲା ଅଭିନେତା [[ ଅକ୍କିନେନି ନାଗା ଚୈତନ୍ୟ]]ଙ୍କର ସାବତ ମାଆ । ସମ୍ପୂର୍ଣ୍ଣରୂପେ ତେଲୁଗୁରେ କଥା ହେବା ହେଉଛି ଅମଲାଙ୍କର ଲକ୍ଷ । କଥାଚିତ୍ର ଜୀବନ ଅମଲା ନିର୍ଦ୍ଦେଶକ ଟି. ରାଜେନ୍ଦ୍ରଙ୍କ ନିର୍ଦ୍ଦେଶିତ ତାମିଲ କଥାଚିତ୍ର ମୈଥିଲି ଏନ୍ନାଇ କଥାଲି ଜରିଆରେ ୧୯୮୬ ମସିହାରେ ଅଭିନୟ ଦୁନିଆରେ ପ୍ରବେଶ କରିଥିଲେ । ଏହି ଚଳଚ୍ଚିତ୍ରଟି ଉତ୍ତମ ବ୍ୟବସାୟ କରିଥିଲା ଅନେକ ସଫଳତା ଦେଇଥିଲା ଅମଲାଙ୍କୁ ଏବଂ ତାଙ୍କୁ ରାତାରାତି ପ୍ରସିଦ୍ଧ କରାଇଦେଇଥିଲା । ଏହା ପରେ ପରେ ସେ କମଲ ହାସନ, ନାଗାର୍ଜୁନ, ଭେଙ୍କଟେଶ ଦଗୁପତି, ଚିରଞ୍ଜିବି ଭଳି ଅଭିନେତାଙ୍କ ସ‌ହ ଅନେକ ଚଳଚ୍ଚିତ୍ରରେ କାମ କରିଥିଲେ । ଅମଲା ମାଲାୟଲମ ଚଳଚ୍ଚିତ୍ର ଉଲ୍ଲାଦକମ୍ ପାଇଁ ଦକ୍ଷିଣ ଭାରତୀୟ ଫିଲ୍ମ ଫେୟାର ପୁରସ୍କାରରେ ମାଲାୟଲ ଭାଷା ପାଇଁ ଶ୍ରେଷ୍ଠ ଅଭିନେତ୍ରୀ ସମ୍ମାନ ପାଇଥିଲେ । ୧୯୯୨ରେ ଅମଲା ନାଗାର୍ଜୁନଙ୍କୁ ବିବାହ କରିବା ପରେ ଅଭିନୟ ଜଗତରୁ ବିଦାୟ ନେଇଥିଲେ । ମାତ୍ର ୨୦୧୨ ମସିହାରେ ମୁକ୍ତିଲାଭ କରିଥିବା ତେଲୁଗୁ କଥାଚିତ୍ର ଲାଇଫ୍ ଇସ୍ ବିଉଟିଫୁଲ ଜରିଆରେ ପୁଣିଥରେ ଅଭିନୟ ଜଗତକୁ ଫେରିଥିଲେ । ଏହି ଚଳଚ୍ଚିତ୍ରରେ ସେ ଜଣେ କର୍କଟ ରୋଗୀ ଭାବରେ ଅଭିନୟ କରିଥିଲେ ଏବଂ ତେଲୁଗୁ ଭାଷା ପାଇଁ ଦକ୍ଷିଣ ଭାରତୀୟ ଫିଲ୍ମ ଫେୟାର ପୁରସ୍କାର ଉତ୍ସବରେ ଶ୍ରେଷ୍ଠ ସ‌ହକାରୀ ଅଭିନତ୍ରୀ ଭାବରେ ସମ୍ମାନିତ ହେବା ସ‌ହ ସିନେମାଆ ପୁରସ୍କାରରେ ମଧ୍ୟ ଆକର୍ଷଣୀୟ ଅଭିନୟ ପାଇଁ ପୁରସ୍କୃତ ହୋଇଥିଲେ । ଏହା ପରେ ଅକ୍କିନେନି ପରିବାରଦ୍ୱାରା ନିର୍ମିତ ଚଳଚ୍ଚିତ୍ର ମନମ୍ରେ ଅମଲା ଜଣେ ନୃତ୍ୟ ଶିକ୍ଷିକା ଭାବରେ ଏକ ଛୋଟ ଭୂମିକାରେ ଅଭିନୟ କରିଥିଲେ ।